Franky Vercauteren mener at begge hold har chancen for at vinde torsdagens UEFA-cup kamp i Aalborg

Der var nogen uenighed på dagens velbesøgte pressemøde på Aalborg Stadion. AaB og Anderlechts trænere kunne ikke rigtigt enes om, hvem der skulle have favoritværdigheden forud for morgendagens UEFA-brag. -Anderlecht er kæmpefavoritter, sagde AaBs cheftræner Erik Hamrén. Han mente at der var klasseforskel på de to hold, og at AaB skulle levere en 100% præstation for at tage points fra belgierne. Til gengæld afviste Anderlechts træner den udlægning. - Begge hold starter på nul-nul og begge hold har 50% chance for at vinde, så skal nogen kåres til favorit må det være begge hold, lød det fra den belgiske træner, der også mente at AaB havde den mentalitet og tekniske styrke der skal til for at vinde torsdagens kamp.